TISCOร่วงเกือบ 4% โบรกฯชี้เป็นแบงก์ที่สินเชื่อหดตัวมากสุด 5 ไตรมาสติด
TISCO ร่วงเกือบ 4% โดย ณ เวลา 10.50 น. อยู่ที่ระดับ 74.50 บาท ลบ 2.75 บาท หรือ 3.56% ด้วยมูลค่าซื้อขาย 457.85 ลบ. โบรกฯชี้เป็นธนาคารที่สินเชื่อหดตัวมากสุด โดยลดลง 5 ไตรมาสติดต่อกัน
9 มิ.ย. 2560

ผู้สื่อข่าวรายงานว่า บริษัท ทิสโก้ไฟแนนเชียลกรุ๊ป จำกัด (มหาชน) หรือ TISCO ณ เวลา 10.50 น. อยู่ที่ระดับ 74.50 บาท ลบ 2.75 บาท หรือ 3.56% ด้วยมูลค่าซื้อขาย 457.85 ลบ.

บล.ฟิลลิป (ประเทศไทย) ระบุในบทวิเคราะห์วันนี้(9 มิ.ย.) ว่า สินเชื่อของบมจ.ทิสโก้ไฟแนนเชียลกรุ๊ป (TISCO) ลดลงต่อเนื่องมาตั้งแต่ไตรมาส 1/59 ซึ่งเป็นการลดลง 5 ไตรมาสติดต่อกัน ทำให้เป็นธนาคารที่มีสินเชื่อหดตัวลงมากที่สุดในขณะนี้ และทำให้รายได้ดอกเบี้ยก็ลดลงตามไปด้วย อย่างไรก็ตาม TISCO สามารถลดค่าใช้จ่ายดอกเบี้ยมาชดเชยได้
ขณะเดียวกันยังสามารถลดระดับหนี้ที่ไม่ก่อให้เกิดรายได้ ( NPL) ลงได้อย่างต่อเนื่อง ทำให้ความจำเป็นในการตั้งสำรองของ TISCO ลดต่ำลง ทำให้มีระดับการตั้งสำรองลดลงเหลือ 1.27% ของสินเชื่อรวมในไตรมาส 1/60 จาก 1.57% ในไตรมาส 4/58
ทำให้ยังคาดว่ากำไรจะเติบโตได้จากการลดค่าใช้จ่ายดอกเบี้ย และการตั้งสำรอง นอกจากนี้ TISCO ยังคงเป็นหุ้นในกลุ่มธนาคารที่มีระดับเงินปันผลน่าสนใจมาโดยตลอด ทางฝ่ายยังคงราคาพื้นฐานไว้ที่ 83 บาท แนะนำ “ทยอยซื้อ”
ทั้งนี้ ยังคงประมาณการกำไรสุทธิปี 60 ของ TISCO ไว้เหมือนเดิมที่ 6.5 พันล้านบาท เพิ่มขึ้นถึง 30% จากปีก่อน โดยมองว่าค่าใช้จ่ายดอกเบี้ย และการตั้งสำรองที่ทยอยลดลงจะเป็นสาเหตุสำคัญที่ทำให้กำไรสุทธิเติบโตขึ้น และทำให้การจ่ายปันผลจะเพิ่มสูงขึ้นเป็น 4.50 บาท/หุ้น ซึ่งคิดเป็นอัตราเงินปันผลตอบแทนสูงถึง 5.8%
 